Document ID: 32010D0669

ROZHODNUTIE RADY
z 27. septembra 2010
o pozícii, ktorú má Európska únia zaujať v Spoločnej rade CARIFORUM - EÚ zriadenej Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na strane druhej, pokiaľ ide o zmenu a doplnenie prílohy IV k dohode s cieľom zahrnúť záväzky Bahamského spoločenstva
(2010/669/EÚ)
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,
so zreteľom na návrh Európskej komisie,
keďže:
(1)
Dohoda o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane (1) (ďalej len „dohoda“) bola podpísaná 15. októbra 2008 a predbežne sa vykonáva od 29. decembra 2008.
(2)
V článku 63 dohody je ustanovené, že rokovania o zozname záväzkov Bahamského spoločenstva v oblasti služieb a investícií budú ukončené najneskôr do šiestich mesiacov po podpise dohody.
(3)
Tieto rokovania boli úspešne ukončené 25. januára 2010.
(4)
Výsledky týchto rokovaní by sa mali uviesť v rozhodnutí Spoločnej rady CARIFORUM - EÚ, ktorá bola zriadená dohodou.
(5)
Únia by preto mala zaujať v Spoločnej rade CARIFORUM - EÚ pozíciu, ktorá je stanovená v návrhu rozhodnutia pripojeného k tomuto rozhodnutiu,
PRIJALA TOTO ROZHODNUTIE:
Jediný článok
Pozícia, ktorú má zaujať Európska únia v Spoločnej rade CARIFORUM - EÚ zriadenej Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na strane druhej, pokiaľ ide o zmenu a doplnenie prílohy IV k dohode, sa zakladá na návrhu rozhodnutia Spoločnej rady CARIFORUM - EÚ pripojeného k tomuto rozhodnutiu. Formálne zmeny uvedeného návrhu rozhodnutia, ktoré nemenia jeho podstatu, sa však môžu dohodnúť bez toho, aby bolo potrebné zmeniť a doplniť toto rozhodnutie.
V Bruseli 27. septembra 2010

Labels: 18
5